РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/156-15

15. април 2015. године

Б е о г р а д

ЗАПИСНИК

22. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 15. АПРИЛА 2015. ГОДИНЕ

Седница је почела у 11,00 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: др Бранислав Блажић, др Нинослав Гирић, др Предраг Мијатовић, проф. др Милета Поскурица, др Александар Радојевић, мр др Љубица Мрдаковић Тодоровић, др Радослав Јовић, Елвира Ковач, др сц. мед. др Дарко Лакетић, др Милан Латковић, проф. др Душан Милисављевић, Милена Ћорилић и др Љиљана Косорић.

Седници Одбора је присуствовао заменик одсутног члана Одбора: др Гордана Зорић (проф. др Милан Кнежевић).

Седници нису присуствовали чланови Одбора: др Весна Ракоњац, Срђан Кружевић као ни њихови заменици.

Поред чланова Одбора седници су присуствовали: проф. др Берислав Векић, државни секретар у Министарству здравља и Весна Вуковић, помоћник у Сектору за послове у области лекова Рeпубличког фонда за здравствено осигурање.

На предлог председнице Одбора, једногласно, усвојен је следећи:

Д н е в н и р е д

 1. Разматрање Предлога закона о изменама и допунама Закона о заштити становништва од заразних болести, који је поднела група од 234 народна посланика;

 2. Разматрање представки грађана и организација упућених Одбору;

 3. Разно.

Пре преласка на разматрање утврђеног дневног реда, усвојен је, без примедаба, Записник 21. седнице Oдбора, која је одржана 3. априла 2015. године.

Прва тачка дневног реда – **Разматрање Предлога закона о изменама и допунама Закона о заштити становништва од заразних болести, који је поднела група од 234 народна посланика**

Председник Одбора проф. др Славица Ђукић Дејановић, обавестила је присутне да Одбор, сагласно члану 155. Пословника Народне скупштине, разматра Предлог закона, који је поднет 27. марта 2015. године; да је Предлог закона у редовној процедури; да је рок за подношење амандмана истекао у недељу, 12. априла 2015. године, те је констатовала да нема поднетих амандмана. Затим је дала реч представнику предлагача закона, проф. др Милети Поскурици.

Проф. др Милета Поскурица je изразио задовољство што су конкретизовани заједнички напори који трају од јануара месеца ове године, у борби против антивакциналног лобија; исти чини вишеструку штету и то пре свега деци, јер упућује родитеље да доносе погрешне одлуке у вези вакцинације своје деце. Нагласио је да су се током састанака који су одржани у претходном периоду чули компетентни ставови реномираних стручњака, представника удружења педијатара, Института за јавно здравље Србије, Републичке стручне комисије за заштиту становништва од заразних болести, Лекарске коморе Србије, Српског лекарског друштва и других заинтересованих субјеката који су се сложили да антивакциналном лобију држава мора на јасан начин стати на пут. Указано је и да су против лекара који су вакцинисали децу у породилиштима покренути поступци тако што су се родитељи позивали на Закон о заштити права пацијената. Проблеми у пракси мотивисали су предлагаче да учине минимум измена важећег закона у овој области, које ће омогућити рад лекара, а то су измене чл. 3. и 25. Закона о заштити становништва од заразних болести. Предложеним изменама процедура имунизације дефинише се као превентивна мера заштите лица од заразних болести односно искључује се као терапијска и дијагностичка метода. Затим одлуку о имунизацији не доноси пацијент или његов старатељ, већ пресудну улогу има лекар који врши имунизацију и при томе обавештава родитеља да нема контраиндикација за вакцинисање. Лекар који врши имунизацију, у сарадњи са родитељима, процениће да ли постоји привремена или трајна контраиндикација те ће у таквим случајевима пресудну улогу има лекарско мишљење стручног тима.

Проф. др Душан Милисављевић је истакао значај сутрашње пленарне седнице са порукама које ће бити послате грађанима Србије, а то је пре свега да држава стоји иза процеса имунизације. Наиме, проблеми које су здравствене установе имале приликом спровођења имунизације, јер је тражена сагласност родитеља да дете прими вакцину, овим предлогом закона биће решени на начин да држава стаје иза имунизације становништва као заштитник наших малих суграђана. Приоритет је здравствено стање наше деце и популације а прича против имунизације у 21. веку је крајње неозбиљна и неодговорна. Предстојећа пленарна седница је зато прилика да се покаже јединствен и недвосмислен став државе Србије, да грађани не треба да буду забринути ни за своје здравље, ни за исправност вакцина које се примењују у процесу имунизације, те да се мора стати на пут оценама нестручних људи који у заблуду доводе целокупну јавност а пре свега родитеље, колебајући их у ставу око вакцинације.

 Проф. др Славица Ђукић Дејановић, нагласила је да се предложеним измемама Закона о заштити становништва од заразних болести прецизније уређује ова материја, са циљем да се постигне висока стопа имунизације становништва, спрече заразне болести и обезбеди здравље људи.

Након расправе, Одбор јеу складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о заштити становништва од заразних болести, у начелу.

 За известиоца Одбора на седници Народне скупштине одређена је проф. др Славица Ђукић Дејановић, председник Одбора.

Друга тачка дневног реда – **Разматрање представки грађана и организација упућених Одбору**

 Председник Oдбора проф. др Славица Ђукић Дејановић је обавестила присутне да се Радна група за разматрање представки, у саставу др сц. мед. др Дарко Лакетић, др Нинослав Гирић и др Александар Радојевић, састала 8. априла 2015. године и размотрила представке које су у претходном периоду пристигле, а затим је дала реч др сц. мед. Дарку Лакетићу, известиоцу.

Др сц. мед. Дарко Лакетић је известио Одбор да је Радна група размотрила нове представке и предложила следеће поступање:

**1.Подносиоци:** **Лекарска комора Србије (5-478/15 од 27.02.2015.) и Коморе здравствених радника (5-376/15 од 19.02.2015.)**

Предмет: Захтев за повлачење из процедуре Нацрта закона о изменама и допунама Закона о коморама здравствених радника (наводе да се предвиђа непотребно гломазан систем органа комора који ће отежати функционисање комора и повећати трошкове рада), као и захтев за формирање нове радне групе за израду овог закона у коју ће бити укључени представници комора.

Предлог Радне групе: Имајући у виду да је радна верзија Нацрта закона објављена на сајту Министарства здравља, уз позив свим заинтересованим да дају сугестије и коментаре на предложени текст, Радна група предлаже да се представка проследи Министарству здравља на разматрање, уз напомену да Одбор подржава измене закона које припрема Министарство здравља.

 **Састанак 5. марта 2015. године у Дому НС** са председницом и заменицом председнице Одбора и директорком Коморе биохемичара Србије др Славицом Цимбаљевић и др Велибором Цанићем, чланоим коморе, на њихов захтев. (Изнели специфичности ове коморе и неслагање са решењима у нацрту закона.)

**2. Подносилац:** **Здравствени центар ''Студеница'' Краљево** (**023-3045/14 од 26.12.14)**

Предмет: Иницијатива запослених у Здравственом центру ''Студеница'' Краљево за измене и допуне Закона о коморама здравствених радника и за оснивање Коморе медицинских сестара и бабица Републике Србије.

 Предлог Радне групе: Имајући у виду да је радна верзија Нацрта закона објављена на сајту Министарства здравља, са позивом свим заинтересованим да дају сугестије и коментаре на овај нацрт закона, Радна група предлаже да се представка проследи Министарству здравља на разматрање.

**3. Подносилац: Клиника за стоматологију Ниш (11-125/15 од 21.01.15 и 19.02.15.)**

**Предмет:** представке доц. др Александра Митића, дирекора ове клинике, од 21. јануара и 19. фебруара 2015. године,укојима износи проблеме у функционисању ове клинике и посебно Службе за максилофацијалну хириругију, због чега захтева хитну измену кадровског плана за 2015. годину.

Предлог Радне групе: С обзиром на актуелне кадровске проблеме Клинике за стоматологију у Нишу, предлажемо Министарству здравља адекватно сагледавање ове установе у циљу објективног решавања кадровског плана, а сагласно одредби члана 173а став 9. Закона о здравственој заштити, према којој здравствена установа може да поднесе Министарству здравља захтев за измену, односно допуну кадровског плана са потребном документацијом, највише два пута у току једне календарске године.

**4. Подносилац:** **Др Алесандар Пешут, Житиште** **(07-67/15 од 16.01.2015.)**

 Предмет: Петиција запослених у Дому здравље Житиште, да се кандидат др мед. Габор Лоди именује за директора ове установе.

Предлог Радне групе: Представку проследити Министарству здравља на надлежност.

**5. Подносилац: Дејан Васиљевић, Савино Село (120-272/15 од 05.02.2015.)**

**Предмет: А**пел за финансијску помоћ ради лечења 13-годишњег детета, које је оболело од остеосаркома.

Предлог Радне групе: Представку проследити Министарству здравља ради хитног покретања поступка доделе средстава из Буџетског фонда за лечење обољења, стања или повреда које се не могу успешно лечити у Републици Србији, уз комплетну медицинску документацију о спроведеном лечењу у Републици Србији и предлога конзилијума здравствене установе у којој се дете лечи. Истовремено је потребно обавестити подносиоца представке да достави неопходну документацију Министарству здравља, односно Комисији за доделу средстава из поменутог Фонда.

**6. Подносилац:** **Проф. др Душан Шћепановић, Београд** **(5-351/15 од 13.02.2015)**

|  |
| --- |
| Предмет: Трансплантациона мрежа Србије, чији је председник проф. др Душан Шћепановић и Биоетичко друштво Србије, чији је председник проф. др Зоран Тодоровић, поднели су иницијативу за измену Закона о трансплантацији органа, за измену организације Управе за биомедицину, као и целокупног система организације трансплантације органа у Србији, а све у циљу добробити болесних људи и повећања броја донора. Имнеовани су тражили да им се омогући да своју иницијативу образложе пред Одбором.Предлог Радне групе: Позвати професоре на седницу Одбора, како би представили своју иницијативу.**7. Подносилац:** **Бисерка Димитријевић, Лесковац** (5-378/15 од 19.02.2015.**)** Предмет: Именована тражи да јој се успостави здравствено осигурање преко супруга, запосленог у општини Лесковац, како је и била осигурана до 2013. године. Тврди да јој је здравствено осигурање престало без основа, с обзиром на то да никада није имала пољопривредно земљиште, нити се њена породица бавила пољопривредом, те да јој је наопходна здравствена заштита због тешке болести.Предлог Радне групе: Представку проследити Републичком фонду за здравствено осигурање-филијала Лесковац на поступање.**8. Подносилац:** **Вања Докић, Земун** (180-360/15 од 18.02.2015.**)** Предмет: Именована тражи информацију у вези са најављеном изменом члана 61. тачка 8) Закона о здравственом осигурању, а односи се на козметичке хируршке процедуре које имају за циљ да побољшају спољашни изглед без успостављања и враћања телесне функције и не обезбеђују се обавезним здравственим осигурањем.Предлог Радне групе: Представку проследити Министарству здравља на разматрање. **9. Подносилац:** **др** **Рамадан Кајтази, Београд** (07-377/15 од 19.02.2015.**)** Предмет: Именовани указује на кршење члана 21. Устава Републике Србије, који се односи на забрану дискриминације, с обзиром на то да његовог сина др Бранка Кајтазија, како наводи, нико неће да запосли због припадности ромској популацији.Предлог Радне групе: Представку проследити Министарству здравља на разматрање. као и одговор именованом, уз напомену да је велики број лекара и даље назапослен, без обзира на националну припадност. **10. Подносилац:** **Мирослав Јовановић, Ужице (07-399/15 од 23.02.2015.)**Предмет: Именовани тражи да му се омогући остваривање права на туђу негу и помоћ због теже болести, а према предлогу лекара специјалисте.Предлог Радне групе: Представку са приложеном медицинском документацијом доставити Републичком фонду за пензијско и инвалидско осигурање у Београду на разматрање.**11. Подносилац: Снежана Комадинић, Чачак (07-519/15 од 04.03.2015)**Предмет: Именована апелује да се њеној ћерки, оболелој од ретке болести (skleroderma), омогући набавка лека Cell Cept на терет РФЗО-а, с обзиром на то да је именована самохрана мајка и да нема финансисјких могућности за даље лечење свог детета.Предлог Радне групе: Представку проследити Министарству здравља на разматрање. **12. Подносилац:** **Друштво мултипле склерозе Војводине** (07-1517/14 **од 04.03.2015)** Предмет: Ургенција да се оболелим од мултипле склерозе омогући рехабилитација о трошку РФЗО-а у Атомској бањи Горња Трепча. Предлог Радне групе: Друштву проследити одговор Министарства здравља, да ће њихова иницијатива бити упућена на даље разматрање надлежним републичким стручним комисија, о чијем стручном мишљењу ће подносилац захтева бити накнадно обавештен. **13. Подносилац:** **Анонимна представка запослених у КБЦ Звездара** (07-930/15 од 06.04.2015.) Предмет: Указивање на многобројне проблеме и пропусте у раду ове установе, као и на злоупотребе у финансијском пословању.Предлог Радне групе: Представку проследити Министарству здравља, Сектору за инспекцијске послове, на поступање у складу са својим овлашћењима. **14.Подносилац:** **ЕЛПА** (06-460/15 од 26.02.2015.) Предмет: Позив Одбору да учествује на округлом столу ''Хепатитис Ц у Србији''(који се одржао у Институту за јавно здравље ''Др Милан Јовановић Батут'', дана 05.03.2015.године). Представник Одбора био је др Бранислав Блажић. |

**15. Подносилац**: **АС-Центар за оснаживање младих особа који живе са ХИВ-ом и АИДС-ом** (07-530/15 **од 05.03.2015)**

Предмет: Подносилац представке тражи састанак са Одбором, на којем би се разговарало о могућностима за обезбеђивање радног простора и наставак пружања услуга за особе која имају ХИВ или АИДС, с обзиром на то да је Удружење услед недостатка финансијских средстава престало са радом.

Предлог Радне групе: Представку проследити Министарству здравља, Сектору за јавно здравље на надлежност.

**16. Подносилац**: **Аутономни женски центар из Београда** (56-961/15 **од 08.04.2015)**

Предмет: Предлог за успостављање центара за жртве сексуалног насиља, укључујући силовање, као и за израду интерсекторског протокола о поступању у случајевима сексуалних деликата.

Предлог Радне групе: Представку проследити Министарству здравља, Сектору за јавно здравље на надлежност.

**17. Подносилац**: **Прим. др Љиљана Станковић,** неонатолог у ГАК Народни фронт, Београд (**07-4838/14 од 31.12.2014 и 19.02.2015.)**

Предмет: Указивање на колизију Закона о заштити становништва од заразних болести и Закона о правима пацијената која проузрокује правне недоумице код лекара и родитеља у вези са вакцинацијом деце, те тражи заштиту за лекаре који поступају у складу са важећим Законом о заштити становништва од заразних болести. Позвана да присуствује седници Одбора.

**18. Подносилац:** **Савез удружења пацијената Србије** (06-892/15 **од 01.04.2015)** Предмет: Захтев Дамњана Дамњановића, председника Савеза, за присуство седници Одбора о теми имунизације. Позван да присуствује седници Одбора.

**19. Подносилац**: **Друштво Србије за борбу против рака и Савез друштва Војводине за борбу против рака** (07-2901**/14 од 12.02.2015)** Предмет: Захтев Друштва за хитан састанак са Одбором. Састанак одржан 5. марта 2015. године у Дому НС са председницом и заменицом председнице Одбора.

 Проф. др Слободан Чикарић је нагласио да би последице смањења буџетских средстава за активности Друштва биле несагледиве, нарочито у тренутку када бележимо највишу стопу морталитета од ових болести. -Друштво Србије за борбу против рака и Савез друштва Војводине се финансирају из доплатне поштанске марке од 1991. године, која се штампа сваке године на основу Уредбе коју доноси Влада. Нагласио је чињеницу да су овасредства ванбуџетска, тако да умањење овог тиража заправо не утиче ни на приходну ни на расходну страну буџета, осим што растерећује грађане који купују поштанску марку (са 2,8 динара на 0,14 динара по грађанину). Такође, опредељена средства у буџету од милион динара нису довољна за функционисање овог друштва, будући да Друштво са својих 14 подружница у Србији у оквиру свог Програма активности спроводи бројне пројекте (предавања у домовима здравља, штампање часописа и брошура, помоћ стручним организацијама са онколошким обележјима, помоћ удружењима онколошких болесника и сл.), а са циљем ширења свести грађана о малигним болестима;

Предлог председнице Одбора: Потребно је информисати Министарство здравља о одржаном састанку, уз напомену да традиција овог друштва и његове активности у подизању свести јавности о превенцији у борби против рака, имају подршку одбора и стручне јавности.

**20. Подносилац**: **Народни посланик** **др Благоје Брадић, ПГ БТ-СДС ЗСС ЗС**, **(06-940/15 од 07.04.2015)**

Предмет: Захтев за заказивање седнице Одбора у што краћем року ради разматрања Предлог закона о изменама Закона о здравственом осигурању, који је он поднео НС дана 30. марта 2015. године, са предлогом да се на седницу позову представници Министартсва здравља и РФЗО-а.

Предлог председнице Одбора: Сагласно члану 155. став 2. Пословника НС, Влада ако није предлагач закона у свом мишљењу може да предложи НС да прихвати или не прихвати предлог закона у начелу. Како је потребно предвидети одговарајућа финансијска средства за предложени вид здравствене заштите, потребно је сачекати мишљење Владе.

**21. Подносилац:** **Елвира Ковач, председница неформалне парламентарне Групе за одрживи развој** (06-68/15 **од 18.03.2015)** Предмет: Група делује од 2009. године и има осам чланова из разлилитих политичких партија. Ангажују се у раду са стручним групама и цивилним сектором како би дали допринос одрживим законским решењима. Изразили су жељу да упознају Одбор са својим активностима. Састанак је одржан 9. априла са председницом и заменицом председнице Одбора.

Предлог председнице Одбора: Подржати активности ове неформалне парламентарне групе у изналажењу најбољих законских решења из области здравства и бриге о породици.

**22. Подносилац:** **Удружење пензионера и жена ''Путинци ''ПУЖ'', Путинци, Јелена Бјелош, председница удружења** (6-567/15 **од 10.03.2015 и 09.04.2015)** Предмет: Молба да Одбор организује округли сто на којем би се разматрала питања у вези са применом Закона о лечењу неплодности поступцима биомедицински потпомогнутог оплођења и проблемима у овој области.

Предлог председнице Одбора: Након договора о датуму одржавања предавања проф. Кесић о репродуктивном здрављу, потребно је обавестити и позвати остале посносиоце иницијатива за предавања о сродним темама.

**23. Подносилац:** **Парламенатрна група за** **репродуктивно здравље, родна питања и ХИВ (**6-515/15 **од 4.03.2015) коју је поднела Злата Ђерић, председавајућа ове групе.**

Предмет: Молба да Одбор организује **јавно слушање** на тему ''Рак грлића материце у Србији'', у периоду од 11 до 17. маја 2015. године, уз организациону подршку Парламентарне групе за репродуктивно здравље, родна питања и ХИВ, коју чини пет народних посланика НСРС.

Предлог председнице Одбора: Након договора о датуму одржавања предавања проф Кесић о репродуктивном здрављу, потребно је обавестити и позвати и остале посносиоце иницијатива који су заинересовани за сродне теме.

**24. Подносилац: ''Стоп ТБ партнерство'' - организација Уједињених нација посвећена борби против туберкулозе (ТБ) –- (**07-994/15 **од 15.04.2015) -представка упућена председници НС, а из кабинета прослеђена Одбору.**

 Предмет: Позив парламентарцима да пруже подршку Декларацији из Барселоне, којом се потврђује значај заједничког сузбијања епидемије туберкулозе и указује на потребу координисаног деловања свих земаља у борби против ове болести.

Предлог: Парламентарци могу подршку пружити на интернет страници овог глобалног ТБ парламeнтарног кокуса: [www.globaltbcaucus.org](http://www.globaltbcaucus.org) .

Пристигли одговори на дописе Одбора:

1. **Министарство за рад, запошљавање, борачка и социјална питања** (07**-1068/13 од 29.01.2015)** Предмет: Министарство иницијативу **Максимовић Драгице из Београда** (07**-4586/14 од 28.12.2014.)** прослеђује на поступање Градској управи Града Београда, Секретеријату за социјалну заштиту. Иницијатива **се односи на системско решавање проблема тешко болесне деце, тако што би се у оквиру једног или више дневних боравака организовала услуга предах смештаја и продужења радног времена одређеног броја дневних боравака ради збрињавања корисника чији родитељи обављају сменски рад, као и враћање услуге бесплатне рекреативне наставе за децу ометену у развоју.** По мишљењу Министарства ова иницијатива је потпуно оправдана, јер би се њеном реализацијом пружила значајна помоћ родитељима тешко болесне деце, посебно у ситуацијама које захтевају њихово одсуствовање од куће.

2. **Министарство здравља** обавештаваОдбор да је представку **Весне Васиљевић,** којом се предлаже измена Закона о лечењу неплодности поступцима биомедицински потпомогнутог опллођења, 18 број: 07-4708/14 од 28.12.2014. године, проследило Управи за биомедицину на даље поступање.

3. **Министарство здравља** 05.01.2015.обавештава Одбор да је поводом представке **Слађане Чомић**, број 120-1502/14 од 28.12.14, којом она тражи материјалну помоћ ради оперативног лечења њеног сина у иностраној здравственој установи, упутио допис подносиоцу представке којом је обавештава да достави комплетну медицинску документацију Комисији за доделу средстава из Буџетског фонда за лечење обољења, стања или повреда које се не могу успешно лечити у Републици Србији.

 Др сц. мед. др Дарко Лакетић у наставку излагања обавестио је Одбор и о иницијативи Дијабетолошког савеза Србије, да се у оквиру посете највиших представника Инернационалне дијабетолошке федерације, Републици Србији, њихов представник обрати члановима Одбора за здравље и породицу дана 25. маја 2015. године, имајући у виду њихово велико искуство са различитим здравственим системима и рад за унапређење здравља особа које живе са дијабетесом. Предлог Радне групе је да се прихвати ова иницијатива.

 Затим је председница Одбора проф. др Славица Ђукић Дејановић, известила Одбор да је 5. марта 2015. године у Дому Народне скупштине, заједно сазаменицом мр др Љубицом Мрдаковић Тодоровић, примилапредставнике Коморе биохемичара Србије, и представнике Друштва Србије за борбу против рака и Савеза друштва Војводине за борбу против рака.

 Представници Коморе су том приликом изнели примедбе на Нацрт закона о изменама и допунама Закона о коморама здравствених радника и навели да предложена организациона структура комора неће бити одржива због специфичности сваке коморе у погледу бројности и структуре чланства. Сугерисано им је да своје предлоге и примедбе које се тичу израде овог закона упуте Министарству здравља, како је то назначено на њиховом званичном сајту.

 Проф. др Слободан Чикарић је у својству председника овог друштва нагласио да су последице смањења буџетских средстава за активности Друштва несагледиве, нарочито у тренутку када бележимо највишу стопу морталитета од ових болести. Друштво Србије за борбу против рака и Савез друштва Војводине се финансирају из доплатне поштанске марке од 1991. године, која се штампа сваке године на основу Уредбе коју доноси Влада. Нагласио је чињеницу да су овасредства ванбуџетска, тако да умањење овог тиража заправо не утиче ни на приходну ни на расходну страну буџета, осим што растерећује грађане који купују поштанску марку (са 2,8 динара на 0,14 динара по грађанину). Taкoђе је навео да опредељена средства у буџету од милион динара нису довољна за функционисање овог друштва, будући да Друштво са својих 14 подружница у Србији у оквиру свог Програма активности спроводи бројне пројекте (предавања у домовима здравља, штампање часописа и брошура, помоћ стручним организацијама са онколошким обележјима, помоћ удружењима онколошких болесника и сл.), а са циљем ширења свести грађана о малигним болестима;

Предлог председнице Одбора::Потребно је информисати Министарство здравља о одржаном састанку, уз напомену да традиција овог друштва и његове активности у подизању свести јавности о превенцији у борби против рака, имају подршку одбора и стручне јавности.

 У наставку рада, проф. др Душан Милисављевић, осврнуо се на иницијативу за измену законских решења у области трансплантације органа у Србији. Отварање расправе на ову тему оцењује као решеност државе да ојача трансплантациони капацитет државе. Подсетио је на добре резултате Југославије у овој области и додао да је након њеног распада, Република Хрватска успела да изменом законске регулативе у овој области сачува водећу позицију у југоисточном делу Европе. Истакао је да се развијеност здравственог система и хуманост државе огледа и у могућностима трансплантације и спашавања живота њених грађана. Пренео је вест која је на њега оставила утисак, а пропраћена је фотографијом кинеских лекара који се клањају телу оболелог једанаестогодишњег дечака који је донирао своје органе и на тај начин спасао осам живота. Нагласио је да наша држава има капацитете за спровођење транспантација, али да нема доноре ни приступ Еуротранспланту. Сматра да у циљу рушења табуа и омогућавања хирурзима да спашавају животе грађана у својој земљи о овом проблему треба чешће говорити. Такође је упутио сугестију да се након сваког предлога Радне групе за решавање представки, омогући члановима одбора да одмах изнесу своје мишљење.

Председник Одбора проф. др Славица Ђукић Дејановић, подсетила је да се чланови Одбора о садржини сваке представке могу упознати преко е - парламента пре почетка седнице, те да је раније усвојен став да предлог Радне групе треба збирно презентовати ради уштеде времена, уз напомену да ће представке које се односе на системска питања свакако бити предмет расправе.

Др Александар Радојевић, члан Радне групе, појаснио је Одбору садржину представке Снежане Комадинић, која апелује да се њеној ћерки, оболелој од ретке болести (склеродерма), омогући набавка лека Cell Cept на терет РФЗО-а. Наиме, овој пацијенткињи, која има 25 година и која се лечи на Институту за реуматологију у Београду од своје 13 године, прети респираторна инсуфицијенција, а само је овај лек, уведен у терапију пре две године, изазвао ремисију и стабилизовао њено стање. Предлаже да Одбор упути иницијативу РФЗО-у да се наведени лек уврсти у терапију ове болести имајући у виду добијене резултате и конзилијарно мишљење.

 Мр фарм. Весна Вуковић, директор Сектора за лекове и фармакоекономију у РФЗО-у, рекла је да се наведени лек налази на Листи лекова, али да је његова примена усклађена са индикацијама, које су одобрене дозволом за лек чији је саставни део сажетак карактеристике лека. Сходно томе, лек Cell Cept се у нашој земљи користи у терапији трансплантираних пацијената. Поменула је да у другим земљама постоји могућност примене овог лека у другим појединим случајевима на основу одлуке одређеног стручног тела. Сходно томе, предлог да се дозволом за лек уврсти и одобри терапијска индикација за ову болест, може бити предмет измене Закона о лековима и медицинским средствима, који је у процедури и који ће бити у складу са европским директивама.

 Др Александар Радојевић, надовезао се на претходно излагање и рекао да с обзиром на то да постоји мали број лекова за ову тешку болест и да су сви они ограничено успешни, да треба покренути иницијативу да се преко стручних служби терцијарних установа, заједно са Министарством здравља, РФЗО-ом и Агенцијом за лекове и медицинска средства Србије, пронађе решење и ова индикација уврсти у примену овог лека. Нагласио је да се индикационо подручје за овај лек потврдило у пракси кроз успех конкретне терапије, а на основу позитивних искустава из Европе.

 Проф. др Славица Ђукић Дејановић, преседник Одбора, у вези са овом представком, указала је на могућност да одређена стручна комисија процени потребу за проширивањем индикационог поља у примени одређеног лека, сагласно директиви Европске уније, те је сугерисала да се предлог Радне групе допуни сугестијом да се размотре све могућности и изнађу средства за лечење ове тешке ретке болести поменутим леком.

 Проф. др Берислав Векић, државни секретар у Министарству здравља, подржао је предлог Радне групе у вези са иницијативом Трансплантационе мреже и најавио законодавне измене у овој области. Указао је на потребу континуираног и заједничког рада Одбора са Министартсвом здравља у едукацији грађана о значају трансплантационог програма и донирања органа зарад спашавања многих живота. Додао је да ради истог циља, Министарство одржава контакте са др мед. Мирелом Бушић, помоћницом министра за здравље Републике Хрватске, која је унапредила ову област у светским размерама. У вези са дописом комора, рекао је да су све сугестије и предлози којима се уводи ред у коморе корисне. Упозорио је на податак да око 20% лекара није обновило лиценцу и поводом тога најавио измену Правилника о ближим условима за издавање, обнављање или одузимање лиценци. Став Министарства здравља о раду Друштва Србије за борбу против рака је да је ово удружење требало много више да допринесе едукацији грађана у овој области, имајући у виду добијена средстава из буџета за ту сврху. Такође је обавестио Одбор да Министарство припрема нови Закон о здравственом осигурању, те да ће предлози народног посланика др Благоја Брадића бити разматрани.

 Др Радослав Јовић је изнео примедбу на поступак лиценцирања лекара наводећи да су лекари у већој мери изложени трошку и малтретирању него стицању нових знања из области којом се баве. Мишљења је да ово питање треба законски другачије уредити. С тим у вези сугерисао је да Лекарска комора Србије својим члановима упућује стручне часописе, који би затим слањем попуњених тестова, доказали комори да су одређену материју савладали. Додао је и да би требало увести здравствено просветни рад лекара, односно одређени обавезан број одржаних часова, као услов за добијање лиценце, којим би се уједно допринело едукацији наше најмлађе популације.

 Др Предраг Мијатовић осврнуо се на податак да 20% лекара није обновило лиценцу, те је нагласио да велики број ових лекара стручно обавља свој посао. Критиковао је важећи Правилник о ближим условима за издавање, обнављање или одузимање лиценци који омогућује административно скупљање бодова а не доприноси едукацији лекара. С тим у вези указао је да хирурзи слушају предавања из медицине рада, гинеколози из хигијене, или да један лекар у име више колега уплати котизацију и присуствује предавању. Сугерисао је да се Одбор изјасни о овом питању и предложи Министарству здравља на који начин да поступак лиценцирања саобрази правој намени, односно усавршавању знања лекара из области којом се бави, те да Одбор у наредном периоду организује седницу о овој теми.

 Имајући у виду проценат лекара без лиценце и потребу да се овај сегмент здравства ефикасније уреди, проф. др Славица Ђукић Дејановић, преседник Одбора, издвојила је предлог да се о овој теми организује седница у наредном периоду.

 Након разматрања представки које су биле на дневном реду, Одбор је једногласно (14 за од 14 присутних чланова Одбора) усвојио предлог Радне групе, са допунама и сугестијама председнице и чланова Одбора, за поступање по овим представкама.

 Трећа тачка дневног реда – **Разно**

 Поводом ове тачке дневног реда није било предлога ни дискусије.

 Седница је завршена у 12,20 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић